## Pravilnik o postupku i načinu davanja mišljenja o opravdanosti osnivanja zdravstvenih ustanova, odnosno privatne prakse u osnovnoj mreži zdravstvene djelatnosti

### NN 94/2005 (1.8.2005.), Pravilnik o postupku i načinu davanja mišljenja o opravdanosti osnivanja zdravstvenih ustanova, odnosno privatne prakse u osnovnoj mreži zdravstvene djelatnosti

# HRVATSKI ZAVOD ZA ZDRAVSTVENO OSIGURANJE

**1882**

Na
osnovi članka 44. stavka 4., članka 139. stavka 3. Zakona o zdravstvenoj
zaštiti (»Narodne novine« broj 121/03. i 48/05.) i članka 19. Statuta Hrvatskog
zavoda za zdravstveno osiguranje (»Narod­ne novine« broj 16/02., 24/02. i
58/03.), Upravno vijeće Hrvatskog zavoda za zdravstveno osiguranje na 21.
sjednici održanoj 21. srpnja 2005. godine, uz suglasnost ministra nadležnog za
zdravstvo, donijelo je

## PRAVILNIK

### O POSTUPKU I NAČINU DAVANJA MIŠLJENJA O OPRAVDANOSTI OSNIVANJA ZDRAVSTVENIH USTANOVA, ODNOSNO PRIVATNE PRAKSE U OSNOVNOJ MREŽI ZDRAVSTVENE DJELATNOSTI

I. OPĆE ODREDBE

Članak 1.

Ovim Pravilnikom utvrđuju se postupak, način i
potrebna dokumentacija za davanje mišljenja Hrvatskog zavoda za zdravstveno
osiguranje (u daljnjem tekstu: Zavod) o opravdanosti osnivanja zdravstvene
ustanove/privatne prakse u Osnovnoj mreži zdravstvene djelatnosti (»Narodne
novine« broj 188/04., u daljnjem tekstu: Mreža), odnosno o opravdanosti
proširenja ili promjene djelatnosti zdravstvene ustanove u Mreži.

II. PODNOŠENJE ZAHTJEVA

Članak 2.

Osnivač zdravstvene ustanove, odnosno
zdravstveni radnik koji u skladu sa Zakonom o zdravstvenoj zaštiti (u daljnjem
tekstu: Zakon), drugim posebnim zakonima i podzakonskim
aktima ispunjavaju propisane uvjete za obavljanje zdravstvene djelatnosti,
zahtjev za davanje mišljenja o opravdanosti osnivanja (u daljnjem tekstu:
zahtjev) zdravstvene ustanove/privatne prakse u Mreži podnose Direkciji Zavoda,
Margaretska 3, Zagreb.

O zahtjevu iz stavka 1. ovog članka Direkcija
Zavoda daje mišljenje u roku od 30 dana od dana podnošenja urednog zahtjeva.

Mišljenje iz stavka 2. ovog članka sadrži kratku
i jasnu odred­bu o opravdanosti, odnosno
neopravdanosti osnivanja zdravstvene ustanove/privatne prakse u Mreži, odnosno
o opravdanosti proširenja ili promjene djelatnosti zdravstvene ustanove u
Mreži, te kratko obrazloženje o činjeničnom stanju glede popunjenosti Mreže u
vrijeme donošenja mišljenja.

Postupak davanja mišljenja o opravdanosti
osnivanja zdravstvene ustanove/privatne prakse u Mreži propisan ovim
Pravilnikom na odgovarajući način primjenjuje se i pri davanju mišljenja
opravdanosti proširenja ili promjene djelatnosti zdravstvene ustanove u Mreži.

Članak 3.

Zahtjev za davanje mišljenja podnosi se u
pisanom obliku, uz naznaku da će se djelatnost zdravstvene ustanove/privatne
prakse obavljati u Mreži, a mora sadržavati podatke:

– naziv i adresu (mjesto, ulica, kućni broj,
kat) zdravstvene ustanove/privatne prakse

– naziv zdravstvene djelatnosti/zdravstvenih
djelatnosti koju će obavljati zdravstvena ustanova/privatna praksa

– naziv djelatnosti za koju se traži proširenje
ili promjena djelatnost.

Uz zahtjev za izdavanje mišljenja o opravdanosti
proširenja ili promjene djelatnosti zdravstvene ustanove obvezno se mora
priložiti i fotokopiju rješenja ministra nadležnog za zdravstvo iz kojeg je
vidljiva dosadašnja djelatnost zdravstvene ustanove.

Članak 4.

Ako zahtjev za izdavanje ne sadrži sve podatke
propisane člankom 3. ovog Pravilnika, Zavod će zatražiti dopunu potonjeg s
rokom dostave od 8 dana od dana zaprimanja zahtjeva za dopunu.

Ako podnositelj zahtjeva u roku iz stavka 1.
ovog članka ne dopuni zahtjev traženim podacima, Zavod će vratiti podneseni
zahtjev bez donošenja mišljenja.

III. DAVANJE MIŠLJENJA

Članak 5.

Kada je Mreža zdravstvene djelatnosti
nepopunjena za zdravstvenu djelatnost za koju se traži izdavanje mišljenja o
opravdanosti osnivanja, proširenja ili promjene djelatnosti zdravstvene
ustanove, odnosno osnivanja privatne prakse, a pod pretpostavkom ispunjenja
svih uvjeta iz članka 3. ovog Pravilnika Zavod daje pozitivno mišljenje, a u
suprotnom, odnosno kada je Mreža popunjena za tu zdravstvenu djelatnost Zavod
daje negativno mišljenje.

Za ljekarničku djelatnost Zavod daje pozitivno
mišljenje o oprav­danosti osnivanja ljekarne, ako su
ispunjeni uvjeti utvrđeni Pravilnikom ministra nadležnog za zdravstvo o
uvjetima za određivanje područja na kojem će se osnivati ljekarna.

Zavod ima pravo iznimno od odredbe stavka 1.
ovog članka dati pozitivno mišljenje o opravdanosti osnivanja, proširenja ili
promjene djelatnosti zdravstvene ustanove, odnosno osnivanja privatne prakse u
Mreži u pojedinoj jedinici lokalne, odnosno područne (regionalne) samouprave i
kada je Mreža popunjena za zdravstvenu djelatnost za koju se traži osnivanje,
proširenje ili promjena, uz uvjet da unutar te jedinice lokalne, odnosno
područne (regionalne) samouprave postoje određena područja/naselja na kojima je
iskazana potreba za osnivanjem tražene djelatnosti i uz uvjet da se tako
osigura odgovarajuća dostupnost ostvarivanja zdravstvene zaštite.

IV. EVIDENCIJA O IZDANIM
MIŠLJENJIMA

Članak 6.

O izdanim mišljenjima Direkcija Zavoda obvezna
je voditi evidenciju prema datumu davanja mišljenja, područjima županije, grada
i općina, odnosno prema zdravstvenoj ustanovi/privatnoj praksi ovisno o kojoj
se zdravstvenoj djelatnosti radi.

V. ZAVRŠNE ODREDBE

Članak 7.

Ovaj
Pravilnik stupa na snagu osmoga dana od dana objave u »Narodnim novinama«.

Klasa:
025-04/05-01/196

Urbroj: 338-01-05-02-1

Zagreb,
21. srpnja 2005.

Predsjednik

Upravnog vijeća Hrvatskog zavoda

za zdravstveno osiguranje

**prim****. Stjepan Bačić, dr. med.,** v. r.

Pravilnik, NN 94/2005-1882